मैं एक गलतफहमी दूर करना चाहता हूं। पाटीदार समाज अगर इतना ही अमीर होता तो भला वह आरक्षण की मांग क्यों करता? 80 फीसदी लोग खेती पर जीवन यापन करते हैं, रोज़गार की तलाश में लोग गांव से माइग्रेट हो रहे हैैं। पाटीदार अब सूरत और अहमदाबाद जैसे बड़े शहरों में पलायन कर रहे हैैं, जहां रोज़गार की तलाश में वे अब शहर में हीरे की मजदूरी करते हैं जिसकी कमाई हर मौसम एक सी नहीं होती है, गांव के मुकाबले शहरों में जीवन जीना ज्य़ादा कठिन है। वहां महंगी शिक्षा और घर मकान मिलना कठिन है। ज्य़ादा पैसा कमाने वाला 15 फीसदी ही अमीर है, जिनके पास ज्वेलरी आदि का बिज़नेस है। अब इस आंकड़े के मुताबिक क्या सभी को अमीर मान लेना चाहिए?